
הכנסת
ועדת החינוך התרבות והספורט


יו"ר הוועדה ח"כ יוסף טייב: "אין פתרון מיידי למחסור ברופאים, אבל אני מבקש שהמל"ג ישקול לאפשר התמחות ברפואה גם בקופות החולים"

ועדת החינוך, התרבות והספורט בראשות היו"ר ח"כ יוסף טייב, קיימה היום (שלישי) דיון בנושא תכנון ארוך טווח של כוח אדם רפואי. הוועדה קראה למציאת פתרון לאומי למחסור ברופאים. בין הפתרונות שעלו – שדות קליניים (התנסות מעשית במחלקות בתי החולים) ברפואה פרטית ובקהילה, הקמת בי"ח בפריפריה, הרחבת שעות עבודה של מנהלי מחלקות לשעות הערב.

עפ"י משרד הבריאות, מספר הרופאים המועסקים בישראל, נכון לשנת 2019, עומד על כ- 29,800. שיעור הרופאים בישראל כיום נמוך בהשוואה לשאר מדינות ה- OECD  ועל פי תחזיות משרד הבריאות, צפוי שיעור זה לרדת עוד יותר בשנים הקרובות. 

באחרונה נשלח מכתב מהוועדה לתכנון ותקצוב של ההשכלה הגבוהה לשירותי בריאות כללית ובו נכתב כי המשאבים הקליניים להוראה ברפואה הם משאב לאומי מוגבל ולכן הכשרות קליניות המתקיימות בישראל כחלק מלימודי רפואה, יכולות להתקיים אך ורק באחריות מלאה ומטעם אוניברסיטה בישראל ובכפוף לאישור המל"ג והוות"ת. עוד צוין במכתב כי "הסטודנטים לרפואה במוסדות להשכלה גבוהה בישראל הם בעדיפות ראשונה ורק לאחר שיובטח כי אין פגיעה בהם, יתאפשר לסטודנטים הלומדים לתואר בחו"ל."

אחת מיוזמות הדיון ח"כ אימאן חטיב יאסין: "רוב הסטודנטים לרפואה, שלומדים בחו"ל, הם ערבים. המכתב של ות"ת לא מאפשר להם עוד שדות קליניים בארץ. מדובר באזרחי המדינה משלמי מסים, אז למה למנוע מהם? צריך לבטל את ההוראה הזאת באופן מיידי."

גם ח"כ יוסף עטאונה טען לאפליה: "הוראת המל"ג שלא לאפשר לסטודנטים מחו"ל לעשות שדות קליניים בארץ היא פוגענית ועושה להם עוול."

נציגת המועצה להשכלה גבוהה (מל"ג) חווה קליין: "במכתב שיצא מהוות"ת יש בעיה משפטית, בעיקר בשל ההעדפה שניתנת קודם כל למי שלומד בארץ."

דיקאן הפקולטה לרפואה באונ' העברית בירושלים פרופ' דינה בן יהודה: "בכל שנה מסיימים את לימודי הרפואה בארץ 770 סטודנטים וכן 972 מחו"ל. החסם המרכזי שלנו להגדלת מספר הסטודנטים הוא כיתות הלימוד, מאחר ושיטת ההוראה הפרונטלית היא השיטה המרכזית. יש לנו מחסור בשדות קליניים, לדוגמא במחלקות ילדים ונשים בבתי החולים יש בעיה קשה ביותר כשמגיעים 20 סטודנטים במקום תשעה והם מקבלים הוראה פחות טובה."

נציגת המועצה להשכלה גבוהה, חווה קליין: "בשנים האחרונות נפתחו פקולטות לרפואה בצפת ובאריאל. בשנה האחרונה נרשמו 950 סטודנטים לשנה ראשונה ברפואה, לעומת 300 בשנים קודמות. הלימוד המרכזי הוא סביב מיטת החולה בביה"ח, כאשר המחסור במיטות הוא רק לאשפוז מטופלים, אלא גם להוראת סטודנטים. יש היום שדות קליניים שלא בשימוש. החל מ-2026 תבוטל ההכרה של 500 רישיונות בשנה, בשל רפורמת יציב. החסר הזה יוריד את שיעור הרופאים המועסקים ויורגש בכל הארץ." 

נציג שירותי בריאות כללית ד"ר אבינועם פירוגובסקי: "גם בעתיד נמשיך להזדקק לסטודנטים שלומדים בחו"ל. כיום מדובר על 40% שסיימו לימודיהם בארץ, ו- 60% שסיימו לימודים בחו"ל. היינו רוצים להפוך את המגמה. ד"ר פירוגובסקי הוסיף: "שדות קליניים מתנהלים באופן לא שקוף. יש להסדיר את זה כמשאב לאומי. כך יימצאו פתרונות לישראלים שלומדים בארץ וכן לאלה שלומדים בחו"ל."

שרת החינוך לשעבר ח"כ יפעת שאשא ביטון: "הקמת שני בתי חולים בצפון ובדרום תהווה פתרון. ניסינו בדרך משפטית לאפשר שמי שגר בצפון ילמד שם וכך יובטח שיישאר לעבוד שם ולא יזלוג לבתי חולים פרטיים במרכז הארץ."

ח"כ יסמין פרידמן: "היה ידוע לכולם כי יש הזנחה של מערכת הבריאות בפריפריה – למה אנחנו צריכים למות שלוש שנים לפני כל שאר הארץ? אני מציעה חקיקה עם העדפה מתקנת לבני המקום."

ח"כ סימון דוידסון: "העדפה מתקנת צריכה להיות לקציני צה"ל למשל, אבל הם מופלים לרעה. יש פקק של אי עשייה במשך הרבה מאד שנים. אני מציע להקים תת ועדה שתטפל בכל מה שנזנח לאורך השנים."

ראש ביה"ס לבריאות הציבור אונ' בן גוריון פרופ' נדב דוידוביץ': "אני מתנגד להכשרה בבתי חולים פרטיים, כי זאת תהיה בכייה לדורות. בנוסף, הוראה בקהילה לא נעשית מספיק." פרופ' דוידוביץ' הוסיף: "בנגב יש 120 רופאים מהמגזר הבדואי שסיימו סטאז' ועברו את הבחינות אבל לא מוצאים מקום עבודה, כי חלקם למדו במקום שאולי לא ראוי ללימודי רפואה בחו"ל. יש לדאוג להכשרה שלהם."

נציגת המל"ג אתי נעים: "הכשרה בקהילה היא יקרה יותר כי יכול להיות עם הרופא בחדר  רק מתמחה אחד וכך יתקבלו פחות סטודנטים ויהיה צורך לשפות את מוסדות הבריאות. זה לא יהיה במסות שקורה היום בביה"ח."

מנהל תכנון כוח אדם במשרד הבריאות אלכסיי בלינסקי: "אנחנו השיאנים במספר הסטודנטים לרפואה שלומדים בחו"ל. כיום ישנם כ-1,800 בוגרי לימודי רפואה בשנה, לפי הפילוח הבא: 36% בוגרי הארץ, 8% עולים והשאר ישראלים בוגרי הלימודים בחו"ל. "רפורמת יציב" פסלה אוניברסיטאות רבות – ברומניה, מולדובה, אוקראינה וכו', בשל רמת לימודים נמוכה, ובעקבות זה, בשנת 2026 כבר יהיה מחסור של למעלה מרבע מרשיונות הרופא בכל שנה. בחמש השנים הקרובות עלינו להגיע ליעד של הענקת 2,000 רישיונות רופא כש-1,200 מתוכם בוגרי הלימודים בארץ. נזכיר ש- 8% מבעלי הרישיונות לא מועסקים ברפואה. שדות קליניים מהווים חסם, אבל לא אוכל לומר שיש חוסר."

מתמחה שלמד בהונגריה ד"ר ברק ליליאן: "אני עובד בבי"ח ברזילי 450 שעות בחודש, וזה כמו לעבוד בשתי משרות. בשל השחיקה הגדולה, לא מעט מהרופאים זולגים החוצה להייטק ולפארמה. התכנון היום לוקה בחוסר. אני המתנתי שמונה חודשים להיכנס להתמחות. אם לא נוסיף עוד שדות קליניים – הכל יקרוס."

ח"כ יאסר חוג'יראת: "בתי סיימה לימודי רפואה ברומניה והיא ממתינה למעלה מחצי שנה למציאת תקן להתמחות. שירותי בריאות כמו "כללית" מציעים לכל רופא שיבוא לפתוח אצלם מרפאה, אם יביא איתו 300 מטופלים. כך הוא יקבל 30 ש"ח לכל מטופל בכל רבעון וזה ישתלם לו עד כדי כך שיוותר על התמחות. רופא כזה ייסע על מרצדס והשני שיעשה התמחות, ייסע על טרנטה." 

מנהל תכנון כוח אדם במשרד הבריאות אלכסיי בלינסקי: "היום אין תכנון בהתמחויות. יש תקן לרופאים, אבל ביה"ח מחליט כמה מתוכם הוא מקצה למתמחים. זה לא נגזר מצרכי המומחים. רק ב-1 בינואר החל רישום המתמחים דרך משרד הבריאות. אין שקיפות בקבלה להתמחות ובשיבוץ להתמחות. בכל רגע נתון יש מקומות לא מאוישים, מאחר ויש המתעקשים על תחום ספציפי במקום ספציפי. יש גם רופאים שרמתם לא מספיק טובה להתמחות."

ח"כ שרון ניר: "העבודה של משרד הבריאות היא ביחס למשאבים ולא ביחס לצרכים. אנחנו רוצים את הרופא הכי איכותי, אבל לא יכולים להכשיר אותו. אנחנו זקוקים לעבודה הוליסטית לכל משק הרופאים בארץ ולא לעסוק בכל פעם בטלאי על טלאי בתוך המערכת הבריאות."

נציג ישראל בOECD לחקר המקצועות יאיר אושרוב: "הגיע הזמן לשקול לפתוח בי"ס פרטי לרפואה בישראל. סטודנטים שיוציאו בחו"ל חצי מיליון ש"ח ללימודים אולי לא יחזרו לארץ. עדיף שיוציאו את הכסף הזה בארץ ויישארו לעבוד פה. דבר נוסף, הרבה מהרופאים בישראל לא עוסקים בליבת המקצוע ביומיום, אז אולי צריך להכשיר כוח עזר שיסייע להם כמו עוזרי רופא שהוכנסו באחרונה. למשל בארה"ב יש מרדימים שאינם עוברים הכשרה ארוכה של 14 שנים לרופא." 

מנהל בי"ח רפאל פרופ' דוד מרגל: "מתעלמים מהרפואה הפרטית שיכולה לספק עוד רופאים ועוד מיטות."

מתמחה בביה"ח אסף הרופא ד"ר קסניה אפשטיין: "אצלנו במחלקה פנימית יש תת ספיקה איומה מבחינת מספר האנשים שבאים לבצע עבודה יומיומית. אין לנו רזרבות. ועם כל זה, אנחנו נדרשים ללמד סטודנטים לצד הטיפול במאושפזים כמובן. מעבר לפתרונות שהועלו עד כה, ישנו פתרון נוסף והוא להשאיר שבעות הערב פרופסורים בכירים במחלקות, במקום שיילכו למרפאות פרטיות וכך יוכלו גם ללמד סטודנטים בשעות הערב."

יו"ר הוועדה סיכם: "התרשמתי שאין באמת פתרון למחסור ברופאים. בטח לא פתרון מיידי. הוועדה קוראת להגדיל את מספר הסטודנטים לרפואה הלומדים בארץ. בנוסף, יש להגדיל את התשתית להתמחות סטודנטים בארץ ובחו"ל. הוועדה קוראת להוספת בתי חולים, גם פרטיים, למערך שקולט מתמחים לרפואה. לאור מה שעלה בדיון, נשקול העדפה מתקנת למי שגר בפריפריה. הוועדה מבקשת לקבל ממשרד הבריאות תכנית אסטרטגית לטווח הרחב. אני מבקש שהמל"ג ישקול שת"פ עם קופות החולים בנושא השדות הקליניים. אין לנו את הלוקסוס שלא לתת להם להיכנס. יש בעיה משפטית אבל אני מניח שנוכל לפתור אותה בשיח מכבד. יתקיים דיון המשך, בשיתוף ועדת הבריאות."

לתמונות (דוברות הכנסת, נועם מושקוביץ)
https://photos.app.goo.gl/9fPq5xCrGohU8U5A9

אורית הראל, דוברת הוועדה

